text: मुंबई। देश और दुनिया में मशहूर म्यूजिक कम्पोज़र एआर रहमान ने अपनी जिंदगी को लेकर एक चौंकाने वाला खुलासा किया है। उन्होंने बताया कि उनकी जिंदगी में ऐसा दौर भी आ चुका है जब उन्हें लगता था कि उन्हें सिर्फ नाकामयाबी ही मिलेगी और इस वजह से तकरीबन हर दिन सुसाइड का ख्याल आता था। ऑस्कर विजेता ने बताया कि दरअसल उनकी जिंदगी के सबसे कमजोर वक्त ने ही उन्हें मजबूत बनने में मदद की है। रहमान ने बताया कि कम उम्र में ही मेरे सिर से पिता का साया हट चुका था। इसके अलावा भी काफी कुछ ऐसा था जिसकी वजह से मुझे इसतरह के ख्याल आते थे। उन्होंने कहा हम में से कई लोग ऐसा सोचते हैं कि वो बेहतर नहीं हैं। लेकिन इन सभी ख्यालों नें मुझे बेख़ौफ़ बना दिया। मृत्यु अटल है, सबकुछ अपनी एक्सपायरी डेट के साथ आते हैं तो हम क्यों इस बात से डरें।